
JOM KE MASJID...! 

Dari Ubai bin Kaab r.a. Katanya: “Ada seorang lelaki yang setahuku dialah yang paling jauh 
tempat tinggalnya dari masjid. Walaupun begitu, dia tidak pernah ketinggalan solat berjemaah. 
Kata orang kepadanya: “Alangkah baiknya jika kamu membeli seekor keldai untuk tunggangan 
kamu di malam gelap atau di panas terik. ” Dia menjawab: “Aku tidak suka tinggal berdekatan 
dengan masjid kerana aku ingin supaya setiap langkahku pergi dan pulang dari masjid ditulis Allah 
pahalanya bagiku.” Sabda Rasulullah S.A.W: “Allah mengumpulkan pahala semuanya itu bagi 

mu. ” [Riwayat Muslim] 

Huraian Hadis 

Begitu indah 'panggilan Allah' sehingga orang yang benar-benar beriman akan segera 
beraanjak dari kesibukan mereka untuk segera menyahut panggilan-Nya. Demikian juga 
banyak sekali keutamaan yang diberikan kepada mereka yang memakmurkan rumah Allah 
[Masjid]. Maka sesuai dengan kemajuan hari ini juga, banyak surau-surau dan masjid yang 
cantik dibina bagi memudahkan kita untuk solat berjemaah. Apatah lagi jika surau atau 
masjid itu terletak berdekatan dengan kediaman kita. Tidak perlu kita berkenderaan untuk 
ke sana. Namun kelazimannya manusia sentiasa tidak bersyukur di atas nikmat tersebut 
yang jika direnungkan amat ketara sekali pengabaiannya. Ini terbukti apabila kebanyakan 
masjid tinggal terbiar, sunyi sepi tanpa dimakmurkan oleh ahli kariah masing-masing 
sedangkan fungsi masjid amat luas iaitu selain menjadi tempat mendirikan solat, ia juga 
berfungsi sebagai tempat untuk melaksanakan aktiviti ceramah, majlis ilmu, aktiviti 
kemasyarakatan dan sebagainya. Hari ini apa yang menjadikan masjid meriah hanyalah 
jika tiba bulan puasa dan Hari Raya. 

Meskipun kedudukan masjid tidak jauh, ternyata kita tidak tertarik untuk ke sana. Kata 
orang, hujan atau ribut tetap diharungi kerana hendak mematuhi peraturan kerja. Tetapi jika 
hendak ke masjid, meskipun tidak hujan, panas, jauh sekali, ribut petir kita tetap tidak pergi 
ke masjid. Betapa kita menilai bahawa pemberian gaji dan pahala itu seakan sesuatu yang 
asing. Kerja untuk dunia dan solat untuk akhirat. Sedangkan kerja juga suatu ibadah yang 
ganjarannya selain datang dari manusia berupa gaji, ia juga datang daripada Allah yang 
dengan sifat Pemurah-Nya memberikan kita rezeki [melalui kerja tersebut] dan Dia jugalah 
yang memberikan kita pahala jika kerja itu diniatkan sebagai ibadah yang dilakukan kerana 
Allah. Maka kita selaku manusia sewajarnya bersyukur kepada-Nya dengan datang 
beramai-ramai ke masjid untuk memakmurkan rumah-Nya yang sekalipun kita tidak diberi 
gaji untuk itu tetapi yang penting kita dikurniakan pahala dan keberkatan oleh-Nya. 
Bukankah itu sebaik-baik jalan bagi manusia menuju kesejahteraan hidup memandangkan 
bahawa bumi ini adalah milik Allah dan kita hanyalah makhluk yang kerdil yang 
menumpang sementara diatasnya. Justeru, hidupkanlah masjid sebagai tempat untuk 
menunaikan ibadah secara berjemaah selain mendirikannya di rumah secara bersendirian 
ataupun bersama keluarga! 

Cuba lihat tiga titik pada kalimah ALLAH 
selama 10 saat dan alihkan pandangan 
pada dinding / ruang kosong.. Lihatlah 
keajaibannya.. 

Subhanallah.. 


KALAM EDITOR 

Bismillahi walhamdulillah... 

Assalamu'alaikum w.b.t 

Alhamdulillah, bersyukur kita kepada Allah 
S.W.T kerana dengan Izin dan Kasih Sayang-Nya 
dapat kita bertemu dan sama-sama mengerjakan 
ibadah di hari Jumaat ini, Penghulu Segala Hari. 

Setinggi-tinggi kesyukuran dipanjatkan kepada- 
Nya kerana Ahli Majlis Jawatankuasa Masjid Al- 
Fath, Lagud Sebrang telahpun dibentuk tidak 
berapa lama yang lalu. Semoga dengan amanah 
perlantikan ini, masjid kita dapat dipacukan ke 
arah yang lebih baik dari yang sebelumnya, 
insya-Allah. 

Antara usaha pihak AJK Masjid untuk 
mengimarahkan lagi fungsi dan peranan masjid 
ialah menerbitkan satu bahan yang menjadi 
medan maklumat sesama muslim sekitar masjid 
Al-Fath. Justeru, 'RISALAH AL-FATH' 
diterbitkan secara mingguan menemui jemaah 
Al-Fath. 

Masih banyak lagi kekurangan yang wujud pada 
'RISALAH AL-FATH' . Namun, insya-Allah pihak 
AJK Masjid akan memperkemas dan 
meningkatkan lagi kualiti risalah ini. Sebarang 
cadangan atau berita, amatlah dialu-alukan 
kepada pihak kami. Sehingga bertemu lagi di 
edisi yang seterusnya. Wassalam. 


